Lissa Mathiasen (S), 2003-12-11:
Jeg er lige ved at sige, jeg mener det selvfølgelig ikke, og det gør vi ikke fra Socialdemokraternes side, at var det alene besparelsen, man her lavede, så havde det næsten været til at leve med, for så kunne man hurtigt - forhåbentlig inden længe med en anden regering og et andet flertal herinde - have hævet rammerne igen, og så var der ikke sket så mange ulykker.
Ulykken her, der er den helt store og katastrofale, er reformen, den totale ændring af byfornyelsen fra det, den er i dag, og som den har været siden 1982, de grundlæggende principper, og så til det, man nu ønsker at lægge den over til, hvor man ønsker at fratage lejerne deres rettigheder, og man samtidig siger, at så kan de oven i hatten få lov til at betale lidt mere.
Derfor betragter jeg også det her som et dødsstød til et løft af en boligsocial opgave, som jeg mener er en samfundsopgave, og som jeg har glædet mig over, at vi igennem årene har kunnet finde et flertal, der har været enige om at ville være med til at sikre.
Jeg kan ikke lade være med at sige, at udgangspunktet også sidste år ved boligaftalen var at få øget vores boligbestand.
Godt, det gør vi bl.a. ved at få mere nybyggeri.
Men vi øger jo ikke boligbestanden, hvis vi samtidig fjerner noget af det bestående.
Vi øger ikke vores boligbestand til noget, vi kan være bekendt, hvis vi samtidig lader noget forfalde, og det er det, det drejer sig om.
Hvis ikke det her bliver byfornyet, så har vi altså nogle områder i vores land, som vil være sorte huller, som man ikke kan være bekendt i et velfærdssamfund.
Og det er netop med hensyn til løftet af den boligsociale opgave jeg er bekymret.
Det, der stadig væk for mig i dag har været det helt afgørende, er at få det så klart slået fast, at med det her forslag har vi nu ministerens egne svar på, at det kommer til at betyde katastrofale huslejeforhøjelser for lejerne.
Hver evig eneste gang, der er en ejendom, der skal byfornys, så er det lejerne, der kommer til at betale prisen for det, regeringen og et flertal her gør.
Jeg håber, at lejerne landet over er klar over, at alt, hvad regeringen har sagt, hvad statsministeren har sagt, kan man ikke stole på.
Klart løftebrud.
Man kan jo altid spørge, om det er rimeligt, om formanden skulle have grebet ind,
men den diskussion skal jeg ikke tage. Men man kan spørge, om det er rimeligt, at man lige pludselig begynder at blande lejeloven som sådan ind i debatten.
Her taler vi om byfornyelsesloven, og hr. Ulrik Kragh og fru Inge-Lene Ebdrup bliver ved med at tale om lejelov og spørger, om det er urimeligt.
Jamen det, der er foregået under den nuværende lejelov, er langt, langt lettere ting.
Når vi taler byfornyelse, så har vi i hvert fald tidligere altid været enige om, at her taler vi om tung byfornyelse, det vil sige der, hvor der er de store installationsmangler. Da vi i 1982 fik vedtaget det her forslag, så var årsagen, at man her havde at gøre med ting, der var så store og så tunge - så kan man altid spørge, om udlejerne har svigtet deres opgave undervejs - med så store, tunge installationsmangler, at der var behov for, at vi gik ind fra det offentlige.
Vi ønsker et boligsocialt løft; vi ønsker
, at de lejere skal komme til at bo bedre; vi ønsker, at vi har et velfærdssamfund, hvor også vores boligstandard rent faktisk er bedre. Så lad os - som den sidste bemærkning kan jeg forstå - meget firkantet få slået fast her, at ét er lejeloven, hvor vi taler om helt andre forbedringsarbejder, helt andre ting.
Og den prøver man i dag at blande ind fra de to Venstrefolks side.
Der, hvor jeg ser sammenblandingen, er, at nu prøver Venstre fremover at blande det sammen og sige: Det er sådan set lige meget, om det er noget meget alvorligt, man skal have lavet om, eller om det måske bare er nogle vinduer, der skal skiftes.
Jo større en renovering er, jo mere koster det, og i og med man lægger et større læs over på lejeren, jo mere katastrofalt er det.
Derfor kan det blive dødsstødet for de her lejere.
Jeg synes, det er alvorligt, at en 80 m2 lejlighed kan stige fra 2.500 kr. om måneden før byfornyelse til over 4.000 kr. om måneden.
Dybt, dybt bekymrende, og det burde bekymre selv Venstrefolk.